Күскенселәрҙең күпләп ултырыуы аҫабалар нигеҙ һалған ауылдарҙың этник йөҙөн үҙгәртеүе кеүек күренеш Башҡортостанда йыш осрай һәм ул төньяҡ-көнбайыш райондарға айырыуса хас. Миҫал өсөн Ғафури районындағы бер нисә ауыл тарихына мөрәжәғәт итеп ҡарайыҡ. Егән йылғаһын һыулаған Яңғыҙҡайын ауылына Ҡармыш олоҫо башҡорттары XVIII быуаттың 30-сы йылдарында нигеҙ һала. 1795 йылғы иҫәп унда 35 башҡорт көн итеүен асыҡлай. 1747, 1749, 1804 һәм 1811 йылдарҙа ауыл халҡы үҙ еренә типтәрҙәрҙе индерә. Мишәрҙәр ҙә ер һатып ала. XIX быуат уртаһында Яңғыҙҡайында 168 аҫаба, 32 башҡорт типтәре һәм 540 татар типтәре йәшәгән. Һуңғылары араһында мишәрҙәр ҙә була. 1920 йылда 574 хужалыҡтан торған ауылда 2 меңгә яҡын кеше теркәлгән, өс мәсетле ауыл Ҡармыш олоҫоноң үҙәге булып күҙ алдына баҫа.